[pic] | EUROOPAN YHTEISÖJEN KOMISSIO |

Bryssel 28.11.2006

KOM(2006)759 lopullinen

2004/0218 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan, joka koskee ehdotusta

EUROOPAN PARLAMENTIN JA NEUVOSTON ASETUS ympäristöalan rahoitusvälineestä (Life+)

KOMISSION EHDOTUSTA MUUTTAVA EY:n perustamissopimuksen 250 (2) artiklan nojalla

2004/0218 (COD)

KOMISSION LAUSUNTO EY:n perustamissopimuksen 251 artiklan 2 kohdan kolmannen alakohdan c alakohdan nojalla Euroopan parlamentin ehdottamista tarkistuksista neuvoston yhteiseen kantaan, joka koskee ehdotusta

EUROOPAN PARLAMENTIN JA NEUVOSTON ASETUS ympäristöalan rahoitusvälineestä (Life+)

1. TAUSTAA

MENETTELY

Komissio teki 29. syyskuuta 2004 ehdotuksen Euroopan parlamentin ja neuvoston asetukseksi ympäristöalan rahoitusvälineestä (Life+)[1]. Asetus annetaan EY:n perustamissopimuksen 251 artiklan mukaisella yhteispäätösmenettelyllä.

Alueiden komitea ja Euroopan talous- ja sosiaalikomitea antoivat lausuntonsa huhtikuussa 2005.

Euroopan parlamentti antoi ensimmäisen käsittelyn lausuntonsa 7. heinäkuuta 2005.

Neuvosto pääsi ehdotuksesta osittaiseen poliittiseen yhteisymmärrykseen2. joulukuuta 2005.

Komissio antoi muutetun ehdotuksen 24. toukokuuta 2006[2].

Neuvosto vahvisti yhteisen kannan 27. kesäkuuta 2006.

Yhteistä kantaa koskeva komission tiedonanto hyväksyttiin 28. kesäkuuta 2006[3].

Euroopan parlamentti antoi toisen käsittelyn lausuntonsa 24. lokakuuta 2006.

KOMISSION EHDOTUKSEN TAVOITE

Ehdotettu asetus on yksi useista vuosien 2007–2013 rahoituskehykseen liittyvistä säädöksistä mutta ainoa nimenomaan ympäristöön liittyvä ehdotus. Sen tavoitteena on:

- antaa yhteisön tasolla erityistukea toimenpiteille ja hankkeille, jotka tuovat eurooppalaista lisäarvoa yhteisön ympäristöpolitiikan ja ympäristölainsäädännön täytäntöönpanoon, ajantasaistamiseen ja kehittämiseen, erityisesti ympäristöä koskevan kuudennen toimintaohjelman täytäntöönpanoon (ympäristöä hyödyttäville investoinneille ja hallintatoimenpiteille myönnettäisiin yleensä rahoitusta yhteisön muista rahoitusvälineistä), sekä

- korvata useita voimassa olevia ohjelmia (tosin joitakin tämänhetkisen Life-ohjelman osista sisällytettäisiin muihin rahoitusvälineisiin).

Tämän yhdennetyn lähestymistavan tavoitteena on lisätä yhteisrahoitusmahdollisuuksia, edistää yhteistä poliittista päätöksentekoa ja mahdollistaa se, että rahoitus vastaa paremmin kansallisia ja alueellisia painopisteitä.

2. Komission huomautukset

2.1. Yleisiä huomautuksia

Euroopan parlamentti hyväksyi 24. lokakuuta 2006 pitämässään täysistunnossa kaikki ehdotetut tarkistukset eli 32 tarkistusta. Komissio voi hyväksyä näistä 32 tarkistuksesta neljä tarkistusta kokonaisuudessaan, koska ne selventävät tai parantavat alkuperäistä ehdotusta, kuusi periaatteessa ja kaksi osittain. Komissio ei voi hyväksyä muita 20:ta Euroopan parlamentin tarkistusta.

2.2. Yksityiskohtaiset huomautukset

2.2.1. Kokonaan hyväksytyt tarkistukset

- Tarkistuksessa 23 ehdotetaan, että monivuotiset strategiset ohjelmat ja asetuksen liitteeseen I tehtävät lisäykset hyväksytään valvonnan käsittävää sääntelymenettelyä noudattaen. Komissio on samaa mieltä siitä, että ehdotettu menettely on tässä tapauksessa asianmukainen.

- Tarkistuksessa 26 selvennetään perusteita, joiden mukaisesti valtiosta riippumattomat järjestöt voivat saada Life+-rahoitusta operatiivisille toimilleen. Komissio hyväksyy tarkistuksen, koska se vastaa voimassa olevan valtiosta riippumattomien järjestöjen operatiivisten toimien rahoitusvälineen 1 artiklan 2 kohdan sanamuotoa.

- Tarkistuksessa 27 korostetaan lisää ympäristöä koskevan tiedonsaannin ja tietämyksen tärkeyttä.

- Tarkistuksessa 32 ilmaistaan Euroopan parlamentin toive löytää ratkaisu rahoitusongelmille, joita Life+-asetuksen myöhäinen hyväksyminen voi aiheuttaa. Koska budjettivallan käyttäjä ratkaisee viimekädessä budjettikysymykset, komissio tekee kaikkensa helpottaakseen tämän kysymyksen ratkaisua.

2.2.2. Osittain hyväksytyt tarkistukset

- Tarkistus 12 koskee komission esittämien monivuotisten strategisten ohjelmien laatimista ja hyväksymistä koskevaa menettelyä. Vaikka komissio on samaa mieltä siitä, että yleisölle olisi annettava mahdollisuus osallistua monivuotisten strategisten ohjelmien laadintaan, se ei voi hyväksyä sitä, että Life+-asetuksen täytäntöönpanokysymyksiä käsiteltäisiin kahdessa eri komiteassa. Luontotyyppikomitean kuuleminen ei ole tarpeellista, koska jäsenvaltiot voivat lähettää Life+-komiteaan haluamansa edustajan.

- Tarkistus 17 koskee Life+-välineen ja muiden yhteisön välineiden keskinäistä täydentävyyttä. Euroopan parlamentti ehdottaa neljää merkittävää muutosta yhteisen kannan tekstiin. Ensiksi se ehdottaa ilmaisun "tukikelpoisuusvaatimusten piiriin" muuttamista ilmaisuksi "soveltamisalan piiriin" kyseisen artiklan ensimmäisessä lauseessa. Komissio voi hyväksyä tämän, jos asiaa selvennetään johdanto-osan kappaleessa. Toiseksi Euroopan parlamentti haluaisi poistaa kilpailukyvyn ja innovoinnin puiteohjelman sekä seitsemännen tutkimuksen ja teknologian kehittämisen puiteohjelman sellaisten yhteisön rahoitusvälineiden luettelosta, joiden osalta olisi pyrittävä täydentävyyteen. Komissio ei voi hyväksyä tarkistuksen tätä osaa, koska täydentävyyteen olisi pyrittävä myös näiden kahden ohjelman osalta. Kolmanneksi Euroopan parlamentti ehdottaa poistettavaksi viittausta keskitetysti rahoitettuihin toimenpiteisiin ja siirrettyihin toimenpiteisiin. Komissio ei voi hyväksyä tarkistuksen tätä osaa, koska sekä keskitetty että siirretty hallinnointi ovat tämän ehdotuksen keskeisiä elementtejä. Neljänneksi Euroopan parlamentti haluaa, että komissio varmistaa Life+-rahoitusvälineen ja muiden yhteisön rahoitusvälineiden välisen yhteensopivuuden ja täydentävyyden. Komissio ei voi hyväksyä uutta tekstiä ehdotetussa muodossa, koska se ei yksin voi varmistaa rahoitusvälineiden keskinäistä täydentävyyttä. Tässä työssä jäsenvaltioilla on suuri rooli. Lisäksi verbi 'varmistaa' olisi korvattava verbillä, joka ei ole yhtä tiukka.

2.2.3. Periaatteessa hyväksytyt tarkistukset

- Tarkistuksessa 1 ehdotetaan vaihtoehtoista muotoilua ympäristönsuojelua kuvaavalle lauseelle. Ehdotettu muotoilu: "Ympäristönsuojelu on yksi Euroopan unionin kestävän kehityksen tärkeimmistä ulottuvuuksista". Komissio voi hyväksyä periaatteessa yhteisen kannan tekstiin tämän vaihtoehtoisen muotoilun, jonka mukaisesti ympäristöä pidetään yhtenä kestävän kehityksen keskeisistä tavoitteista.

- Tarkistus 5 koskee valvonnan käsittävää sääntelymenettelyä, jota sovellettaisiin monivuotisten strategisten ohjelmien hyväksymiseen ja mahdolliseen muuttamiseen ja asetuksen liitteeseen tehtävien muutosten hyväksymiseen. Vaikka komissio on samaa mieltä siitä, että valvonnan käsittävä sääntelymenettely on asianmukainen tässä tapauksessa, se katsoo myös, että tarkistus olisi laadittava uudelleen, jotta siinä voitaisiin ottaa huomioon uusi komitologiapäätös (2006/512/EY).

- Tarkistuksessa 7 ehdotetaan, että ilmastonmuutos lisätään Life+rahoitusvälineen luontoa ja biologista monimuotoisuutta koskevan osa-alueen erityistavoitteisiin. Vaikka komissio pitää viittausta ilmastonmuutokseen tervetulleena, se katsoo, että Euroopan parlamentin ehdottamaa muotoilua voidaan lyhentää.

- Tarkistuksessa 18 korotetaan Life+-rahoitusvälineen rahoituspuitteita 1 911 000 000 euroon (vuoden 2004 hintoina) 1. tammikuuta 2007 ja 31. joulukuuta 2013 väliselle ajalle. Komissio voisi hyväksyä tämän tarkistuksen edellyttäen, että se on kyseiselle kaudelle hyväksytyn rahoituskehyksen mukainen.

- Tarkistus 21 koskee komission virkamiesten ja muun henkilökunnan tekemiä Life+-välineestä rahoitettujen hankkeiden tarkastuksia paikan päällä erityisesti asetusluonnoksen 3 artiklassa säädettyjen tukikelpoisuusvaatimusten noudattamisen tarkastamiseksi. Vaikka komissio voikin hyväksyä sen, että hankkeiden vaikutusta EU:n politiikan olisi arvioitava, se katsoo, että asianmukainen paikka Euroopan parlamentin ehdottamalle ilmaisulle olisi 16 artiklan 3 kohta, jossa viitataan asetuksen täytäntöönpanon loppuarviointiin.

- Tarkistus 22 koskee Life+-komiteaa. Siinä ehdotetaan viittausta valvonnan käsittävään sääntelymenettelyyn. Tämä viittaus olisi muotoiltava uudelleen, jotta se olisi yhdenmukainen kolmen toimielimen hyväksymän standardimuotoilun kanssa.

2.2.4. Tarkistukset, joita ei ole hyväksytty

- Tarkistuksissa 2, 9, 10, 11, 14, 15, 16, 20, 24, 25, 28 ja 31 poistetaan kaikki viittaukset ohjelman siirrettyyn hallinnointiin. Komissio pitäytyy mielipiteessään, jonka mukaan vähintään 80 prosenttia Life+-välineen budjetista olisi hallinnoitava hajautetusti. Näin ollen se ei hyväksy tätä asiaa koskevia Euroopan parlamentin tarkistuksia. Jos kuitenkin kävisi ilmi, että neuvosto ja Euroopan parlamentti pääsisivät mahdollisesti kompromissiin tässä kysymyksessä, komissio on valmis helpottamaan asiasta sopimista. Tarkistuksilla 8 ja 30 poistettaisiin henkilöstömenot ja virkamiesten palkkakustannukset niiden kustannusten joukosta, joille voidaan hakea yhteisön osarahoitusta. Komissio ei voi hyväksyä näitä tarkistuksia, koska useimmat jäsenvaltiot ovat korostaneet, että näiden kustannusten tukikelpoisuus (asetusluonnoksessa vahvistettujen tiettyjen selkeiden perusteiden mukaisesti) on erittäin tärkeää, jotta ne voisivat perustaa ja ylläpitää kansallisia virastojaan.

- Tarkistus 4 koskee Natura 2000 -verkoston rahoitusta. Siinä kehotetaan komissiota ja jäsenvaltioita varmistamaan , että muiden välineiden kautta on saatavilla riittävästi varoja verkoston hallinnointia varten. Verkoston hallinnoinnin arvioidaan maksavan koko EU:ssa vuosittain 6,1 miljardia euroa. Tarkistuksessa 6 kehotetaan komissiota ja tarkistuksen 11 toisessa osassa jäsenvaltioita varmistamaan , että rajat ylittävät hankkeet ja toimet sisällytetään kansallisiin vuotuisiin työohjelmiin. Komissio ei voi hyväksyä tarkistuksia 4 ja 6 eikä tarkistuksen 11 toista osaa niiden nykyisissä tiukoissa muodoissa. Tarkistuksessa 3 kehotetaan komissiota tarkastelemaan uudelleen täydentävien välineiden osuutta Natura 2000 -verkoston (mukaan luettuna Life+) rahoituksen varmistamisessa ennen vuosia 2008–2009 koskevaa rahoituskehyksen uudelleentarkastelua, jotta Life+-väline voitaisiin mukauttaa tarvittaviin muutoksiin. Vaikka komissio aikoo toteuttaa tällaisen uudelleentarkastelun, se ei voi hyväksyä Euroopan parlamentin ehdottamaa aikataulua. Tämä johtuu siitä, että komissio ei ole vielä vuoteen 2008 mennessä voinut saada paljoakaan tietoja, joiden perusteella se voisi tarkastella Life+-välineen täytäntöönpanoa ja sen keskinäistä täydentävyyttä muiden välineiden kanssa.

- Tarkistuksessa 13 ehdotetaan luontotyyppikomitean pakollista kuulemista. Komissio ei voi hyväksytä tätä tarkistusta edellä mainituista syistä (tarkistuksen 12 toinen osa).

- Tarkistuksessa 19 ehdotetaan, että "vähintään 55 prosenttia" Life+-välineen budjettivaroista osoitettaisiin luonnon ja biologisen monimuotoisuuden säilyttämistä koskeviin toimiin. Sekä komissio että useimmat jäsenvaltiot pitävät parempana yhteisen kannan tekstiä, jonka mukaan näihin toimiin osoitettaisiin "vähintään 40 prosenttia" budjettivaroista. Tämä ei kuitenkaan estä jäsenvaltioita käyttämästä näihin toimiin enemmän varoja niin halutessaan. Olisi muistutettava mieliin, että Life+-välineen tarkoituksena on tukea yhteisön ympäristöpolitiikan ja -lainsäädännön täytäntöönpanoa ja kehittämistä yleisesti, ja erityisesti ympäristöä koskevan kuudennen toimintaohjelman täytäntöönpanoa. Tämä käsittää paljon laajempia toimia kuin vain luontoa ja biologista monimuotoisuutta koskevia toimia.

- Tarkistuksessa 29 ehdotetaan valmiuksien parantamista koskevien toimien lisäämistä niiden toimien joukkoon, jotka voivat saada tukea Life+-välineestä. Komissio katsoo, että Euroopan parlamentin ehdottama lisäys "apu valmiuksien kehittämiseen ja parantamiseen " on tarpeeton.

3. PÄÄTELMÄT

Komissio muuttaa ehdotustaan edellä esitetyllä tavalla EY:n perustamissopimuksen 250 artiklan 2 kohdan mukaisesti.

[1] KOM(2004) 621 lopullinen (2004/0218 (COD)).

[2] KOM(2006) 239 lopullinen.

[3] KOM(2006) 355 lopullinen.